Щоджэн Леонид и пшыхь
КъБКъУ-м и библиотекэм пшыхь гукъинэж щекIуэкIащ. КъБР-м щэнхабзэмкIэ щIыхь зиIэ и лэжьакIуэ, сабий усакIуэ, уэрэдус, зэдзэкIакIуэ Щоджэн Леонид абы щыIущIащ студентхэмрэ сабийхэмрэ. Зэхыхьэр къызэрагъэпэщащ КъБКъУ-м и библиотекэм и лъахэхутэ къудамэм и лэжьакIуэхэм.
Библиотекэм и лэжьакIуэ Къэмбэчокъуэ Альбинэ кърихьэлIахэм кIэщIу ягу къигъэкIыжащ Щоджэн Леонид и гъащIэмрэ и гуащIэмрэ. Ар къыщыхъуари тхэным щыдихьэхари Куба къуажэрщ. Сабийхэм яхуэгъэза и усэхэр щызэхуэхьэса тхылъ зыбжа- нэ абы къыдигъэкIащ. Апхуэдэхэщ «Лъэмыж», «Къру шырхэр», «Псей щхъуантIэ», «Моцэрэ Бацэрэ», «Нэху-нэ цIыкIухэр», «Еджэрей цIыкIухэр», «Псынэ цIыкIу», нэгъуэщIхэри. ФIэщщIыгъуейщ республикэм и сабий гъэсапIэхэм екIуалIэхэм Щоджэн Леонид и усэхэмрэ уэрэдхэмрэ дамыхьэх, ахэр гукIэ зэзымыгъащIэ, абыхэм едэIуэну зыфIэмыфI щIагъуэ яхэту. КъищынэмыщIауэ, Щоджэным и IэдакъэщIэкIхэр сабий гъэсапIэхэм, курыт еджапIэхэм я пэщIэдзэ классхэм, КъБКъУ-м, абы и педколледжым я программэхэм хагъэхьауэ щрагъэдж. КъэхъукъащIэхэм, щIыуэпсым, псэущхьэхэм, къуалэбзухэм, цIыкIухэм, нэгъуэщI куэдым ятеухуа и усэхэр жьгъырущ, зэгъэщIэгъуафIэщ, купщIэ яхэлъщ. Леонид и псалъэхэм макъамэ щIалъхьащ композиторхэу Къар-дэн Хьэсэн, Даур Аслъэн, Балэ Мухьэдин, Къэбэрдокъуэ Борис, Согуэ Данил, Жылау Арсен, Къул Амир, нэгъуэщIхэми. КъыжыIапхъэщ, уэрэдхэм нотэхэри зэращIыгъур.
ЦIыхум и гупсысэр, и акъылыр зыузэщI, абы зезыгъэужь адыгэ къуажэхьхэмрэ псынщIэрыпсалъэхэмри Щоджэным хэлъхьэныгъэфI хуищIащ. УсакIуэм зэхилъхьащ къуажэхь минитIым щIигъу. Абыхэми щIэупщIэ яIэщ.
КъБКъУ-м уэрэдымрэ къафэмкIэ и «Амикс шырхэр» театрым хэтхэу Урыс Алан, Емкъуж Мартин, Битокъу Саидэ сымэ пшыхьым щагъэзэщIащ Щоджэн Леонид и псалъэхэмрэ КъБР-м гъуазджэхэмкIэ щIыхь зиIэ и лэжьакIуэ, композитор Къул Амир и макъамэхэмрэ зыщIэлъ уэрэдхэр. Сабий гъэсапIэхэм екIуалIэ цIыкIухэр къеджащ Щоджэн Леонид и усэ кIэщIхэм.
КъБКъУ-м ФилологиемкIэ и институтым Кавказ Ищхъэрэм и лъэпкъхэм я IуэрыIуатэмрэ литературэмкIэ и кафедрэм и доцент Абазэ Албэч кърихьэлIахэм ядэгуэшащ КъБКъУ-м щыщеджа зэманым Щоджэн Леонид къызэрицIыхуам, и япэ тхыгъэхэм гулъытэхэр къыхуищIу, абыхэм ехьэлIа чэнджэщхэр къритурэ дэIэпыкъуэгъу къыхуэхъуу зэрыщытам теухуа и гукъэкIыжхэмкIэ. Абазэм гуапэу къыхигъэщащ Щоджэн Леонид и усэхэмрэ уэрэдхэмрэ адыгэхэр щыпсэу хамэ къэралхэми щIэупщIэ ин зэрыщаIэр, тхакIуэхэмрэ усакIуэхэмрэ студент- хэм нэхъ гъунэгъуу щрагъэцIыху мы пшыхьхэм анэдэлъхубзэм зегъэужьы-нымкIэ мыхьэнэшхуэ зэраIэр, дяпэкIи апхуэдэ зэхыхьэ щхьэпэхэр къызэрагъэпэщыну зэрыщыгугъыр.
ЩоджэнцIыкIу Алий и цIэр зезыхьэ фондым и унафэщI ЩоджэнцIыкIу Леонид игу къигъэкIыжащ Щоджэн Леонид и егъэджакIуэу зэрыщытар икIи хуигъэфэщащ зи лIыкIуэ фондым къыбгъэдэкI дыщэ медалыр.
— Адыгэбзэм гууз-лыуз хузиIэхэм, гулъытэ ин хуэзыщIхэм ящыщщ си ныбжьэгъу, щIэх-щIэхыурэ радиом езгъэблагъэ Щоджэн Леонид. И усэхэмрэ уэрэдхэмрэ къадэкIуэу абы и къуажэхьхэр, псынщIэрыпсалъэхэр уасэншэщ. Леонид и IэдакъэщIэкIхэм лъэпкъ литературэм, IуэрыIуатэм, щэнхабзэм увыпIэфI щаубыдыну сыщогугъ, — жиIащ радиом и адыгэ редакцэм и унафэщI Тэтрокъуэ Астемыр.
ЦIыхум и хуитыныгъэхэр хъумэнымкIэ республикэ центрым и тхьэмадэ Хьэтэжьыкъуэ Валерий къытеувыIащ Щоджэн Леонид жылагъуэ, политикэ Iуэхуми жыджэру зэрыхэтам, адыгэбзэм, лъэпкъ Iуэхум телажьэ Хасэ ар и пашэу къызэрагъэпэщауэ зэрыщытам. Абы дыщIигъужащ нэхъапэхэми хуэдэу Щоджэным иджы-ри бзэм, щэнхабзэм, литературэм теухуауэ цIыхубэр зыгъэпIейтей Iуэху зэIумыбзхэм гу зэрылъитэр, зэрыжыджэрыр.
Къэбэрдей-Балъкъэрым и «Стимул» жылагъуэ зэгухьэныгъэм и тхьэмадэ КъуэщIысокъуэ Александр Щоджэн Леонид ехъуэхъуащ щIэблэр дяпэкIи и усэ, уэрэдыщIэхэмкIэ игъэгуфIэну, сабий литературэм, IуэрыIуатэм хэлъхьэныгъэфIхэр хуищIыну, цIыкIухэм я бзэр адэкIи телъыджэу игъэшэрыуэну.
Щоджэн Леонид фIыщIэ яхуищIащ пшыхьыр къызэзыгъэпэщахэмрэ абы зыкърезыгъэхьэлIахэмрэ икIи и усэхэр щызэхуэхьэса и тхылъхэмкIэ хуэупсащ зэхыхьэм жыджэру зыкъыщызыгъэлъэгъуа ныбжьыщIэхэм.
БжьыхьэлI Розэ.
